
סדר היום: הצעת חוק הכניסה לישראל (תיקון מס' 12), התשס"ד-2004. 



נכחו:

חברי הוועדה:	יורי שטרן	- היו"ר



מוזמנים:	יחזקאל לביא	- מנהל האגף לתכנון ואחראי על המידע, משרד הפנים
	אלי פוקסברומר	- לשכה משפטית, משרד הפנים
	עו"ד עודד ברוק	- עוזר ליועץ המשפטי, המשרד לביטחון פנים
	אתי מאירסון	- קצינת אגף חקירות מג"ב, המשרד לביטחון פנים



יועצת משפטית:	מירי פרנקל-שור


מנהלת הוועדה:	יפה שפירא


קצרנית:	תמר פוליבוי


הצעת חוק הכניסה לישראל (תיקון מס' 12), התשס"ד-2004


היו"ר יורי שטרן:

	אני פותח את הישיבה על הצעת חוק הכניסה לישראל (תיקון מס' 12), התשס"ד-2004. התיקון מאפשר גמישות נוספת בהגדרה של קצין משטרה, לא רק מדובר ברב-פקד, אלא גם בפקד.

עודד ברוק:

	סעיף 13י לחוק הכניסה לישראל קובע הסדר מיוחד לעניין הוצאה מישראל של תושבי יהודה, שומרון וחבל עזה שנמצאים בישראל שלא כדין, זאת אומרת הסמכות  נתונה בידי קצין משטרה הן להוציא אותו והן לשים אותו במשמורת עד להוצאה. נכון להיום, הדרגה שמוסמכת לאשר הוצאה של אדם כזה בחזרה לשטחים היא דרגת רב-פקד. בדרך כלל הגורם שמבצע את זה הוא משמר הגבול, שעובד באמצעות פלוגות פלוגות. מפקד פלוגה הוא באמת בדרגת רב-פקד, אבל מתחתיו, ס' מ"פ הוא כבר בדרגת פקד וגם קציני החקירות של אגף חקירות הם בדרגות פקד. מפקד פלוגה לא יכול להיות 24 שעות ביממה זמין. במידה שיש שאלות נוספות, נמצאת קצינת אגף חקירות ממשמר הגבול. 

היו"ר יורי שטרן:

	לי אין, והממשלה גם באה בדעה משותפת. 

יחזקאל לביא:

	היא הגישה את ההצעה הזאת. 

מירי פרנקל-שור:

	 עודד, אתה אומר שהשינוי הזה מוצע לאור הביצוע בשטח, נכון? 

עודד ברוק:

	להקל על הביצוע בשטח. כיום אין אפשרות, כי כיום רק רב-פקד עושה את זה, אז צריך למצוא את הרב-פקד.  

מירי פרנקל-שור:

	הפקד צריך למצוא את הרב-פקד שבטח נמצא בגזרה אחרת. 

 עודד ברוק:

	או שהוא בדיון או שהוא ישן... 

מירי פרנקל-שור:

	כשנותנים סמכויות מסוימות, במיוחד סמכויות גירוש וכו', לא בכדי קובעים שזה יהיה החל מדרגת רב-פקד ומעלה, מכיוון שיש הבדל בין פקד לבין רב-פקד. 

עודד ברוק:

	בין רב-פקד וסגן ניצב יש הבדל, שכן זה קצין בכיר וזה קצין רגיל, אבל בין פקד לרב-פקד אין הבדל. 

מירי פרנקל-שור:

	 זו השאלה שרציתי לשאול אותך, האם פקד ורב-פקד נמצאים עדיין באותו תחום. 

יחזקאל לביא:

	אגב, המצב במדינות אחרות הוא אחר לחלוטין. שם הקצין יכול להיות גם בדרגה הזוטרה ביותר. הסמכויות שם ניתנות בצורה נרחבת מאוד ובדרגות נמוכות יותר. אז הם עושים ככל העולה על דעתם, למשל בביקורת הגבולות של גרמניה או בביקורת הגבולות של ארצות הברית, קציני ההגירה יכולים להיות בדרגות נמוכות ביותר. 

היו"ר יורי שטרן:

	אבל פה מדובר רק בשטחי יש"ע. תודה רבה. אני מעלה את זה להצבעה. מי בעד? 

הצבעה
בעד – 1
נגד – אין
נמנעים – אין
הצעת חוק הכניסה לישראל (תיקון מס' 12), התשס"ד-2004 התקבלה.

היו"ר יורי שטרן:

	אין מתנגדים ואין נמנעים.  

	תודה רבה, אני נועל את הישיבה. 

הישיבה ננעלה בשעה 10:50
	





